વિમાન માર્ગે તે પશ્ચિમ બંગાળ આવે છે. તે પોતાના વતન જવા માટે મોટર કાર ભાડે કરે છે. હવે બને છે એવું કે તે જે મોટર કાર ભાડે કરે છે, તેનો ડ્રાઇવર પણ એ જ ગામનો હોય છે. જ્યાં ત્રિદીપરાયને જવાનું હોય છે. આ પણ એક સંયોગ છે કે આ જ માણસ તો ત્રિદીપરાયને કદાચ કૂવા પાસે નહીં લઈ જાય ને?! આવું વિચારતા ત્રિદીપરાય લગભગ સૂર્યાસ્ત બાદ પોતાના વતનમાં પહોંચે છે. પછી તે ડ્રાઇવરે સૂચવ્યા મુજબ અતિથિનિવાસમાં રોકાય છે. એ રાત્રિ ત્રિદીપરાય માટે મહત્ત્વની બની રહે છે. ત્રણ પેઢી બાદ પોતાના વતન સૌપ્રથમ વાર જ આવવાનું બને છે અને તે કેવી રીતે આટલે બધે આવી ગયા એ પણ તેમને ખબર નહોતી. બધા વિચારો કરતાં-કરતાં ત્રિદીપરાયની આંખો મિંચાઈ જાય છે. વહેલી સવારે ચાર વાગ્યાની આસપાસ એક સફેદ આકૃતિ તેમને જોવા મળે છે. જે ખૂબ જ આનંદમાં હોય છે અને જાણે ત્રિદીપરાયને કૂવાની જગ્યા દર્શાવતી હોય તેમ તેને એક સરકારી કચેરીની બાજુની જગ્યા દેખાય છે.